
CUALCHI NOTE IN PLUI SU "SUNS" E LIS EDIZION PASSADIS

SUNS, Festival de cjançon in lenghe minoritarie, al nas a Udin tal 2009, prudelât de ARLeF, in colaborazion cu la Provincie di Udin, il Comun di Udin, lis cooperativis Il Campo e Informazione Friulana. 

Creât tant che festival itinerant, un puint ideâl jenfri la musiche des minorancis linguistichis storichis dal teritori, al fâs part dal circuit musicâl che al zire ator dal Liet International, il festival european di riferiment pe musiche in lenghe minoritarie. 

Lis primis dôs edizions si son davueltis a Udin, invezit tal 2011, viodûts i otims risultâts des primis dôs, il festival si è svilupât fûr dal Friûl, in Svuizare, a Falera, tai Grisons.

Suns si conferme un dai events musicâi di plui grant interès, come che e dimostre la grande partecipazion di artiscj che e cres in maniere costante an daspò an. Pe edizion 2011, davuelt a Falera, in Svuizare, an partecipât 47 cjançons cjantadis in 12 lenghis diviersis: arbëreshë, cors, cravuat (molisan e dal Burgerland), ocitan, retoromanç, ladin, sart (tes varietâts galurese e campidanese), sloven (carinzian e bencian), e furlan. 

Pe edizion 2010, invezit, a àn partecipât al bant 34 artiscj, lis minorancis rapresentadis a son stadis 8: cors, cravuat, ocitan, retoromanç, ladin, sart, sloven (carinzian e benecian) e furlan. 

In cheste edizion i furlans R. esistence in dub, a àn partecipât ae finâl dal Liet International a Lorient (Bretagne) dulà che a àn vinçût il premi dal public. Vincidôrs di cheste edizion a son stâts i grups Coffeeschock Company, Cuntra Löm e Rezia Ladina, che a àn partecipât ae finâl dal Liet International a Udin. 

Tal 2009 i artiscj partecipants a son stâts 23, rapresentants di 10 minorancis diviersis, ocitan, retoromanç, ladin , arbëreshë, sart, catalan, sloven (carinzian e benecian), romanì e furlan. Daspò cheste edizion i doi vincidôrs, Dr Drer & CRC Posse de Sardegne e Lino Straulino dal Friûl, a àn partecipât ae finâl dal Liet International a Ljouvert (Frisie), rivant rispetivementri al secont e al tierç puest.

